IZVEDBENI SKLEP KOMISIJE (EU) 2022/74

z dne 17. januarja 2022

o določitvi seznama programov Interreg in skupnega zneska skupne podpore iz Evropskega sklada za regionalni razvoj in vsakega od instrumentov Unije za zunanje financiranje za vsak program ter določitvi seznama zneskov, ki se prenesejo med sklopi v okviru cilja „evropsko teritorialno sodelovanje“ za obdobje 2021–2027

(notificirano po dokumentarno številko C(2022) 131)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2021/1059 Evropskega parlamenta in Sveta z dne 24. junija 2021 o posebnih določbah za cilj „evropsko teritorialno sodelovanje“ (Interreg), ki ga podpirajo Evropski sklad za regionalni razvoj in instrumenti za zunanje financiranje (1), ter zlasti člena 11(1) Uredbe,

Po posvetovanju z odborom iz člena 115(1) Uredbe (EU) 2021/1060 Evropskega parlamenta in Sveta z dne 24. junija 2021 o določitvi skupnih določb o Evropskem skladu za regionalni razvoj, Evropskem socialnem skladu plus, Kohezijskem skladu, Skladu za pravični prehod in Evropskem skladu za pomorstvo, ribištvo in akvakulturo ter finančnih pravil zanje in za Sklad za azil, migracije in vključevanje, Sklad za notranjo varnost in Instrument za finančno podporo za upravljanje meja in vizumsko politiko (2),

ob upoštevanju naslednjega:

(1) Člen 9 Uredbe (EU) 2021/1059 določa skupna sredstva, ki so v okviru Evropskega sklada za regionalni razvoj (ESRR) na voljo za cilj „evropsko teritorialno sodelovanje“ (Interreg), in njihovo dodelitev za čezmejno, transnacionalno in medregionalno sodelovanje ter sodelovanje najbolj oddaljenih regij.

(2) Komisija je v skladu s členom 9(3) Uredbe (EU) 2021/1059 vsaki državi članici sporočila, kolikšen delež skupnih sredstev za čezmejno in transnacionalno sodelovanje ter sodelovanje najbolj oddaljenih regij ji je dodeljen, razčlenjeno po letih v skladu z metodologijo iz točke 8 Priloge XXVI k Uredbi (EU) 2021/1060.

(3) V skladu s členom 9(5) Uredbe (EU) 2021/1059 je vsaka država članica glede na zneske, ki jih je sporočila Komisija v skladu z odstavkom 3 navedenega člena, Komisijo obvestila o tem, ali in kako je uporabila možnost prerazporeditve iz odstavka 4 navedenega člena ter kako je razporedila sredstva med programe Interreg, v katerih sodeluje.

(4) Komisija in zadevne države članice v skladu s členom 10(2) Uredbe (EU) 2021/1059 določijo prispevek iz ESRR za zunanje čezmejne programe Interreg, ki prejemajo tudi finančna sredstva iz instrumenta za predpristopno pomoč III, dodeljena za čezmejno sodelovanje (IPA III-CBC), ali finančna sredstva iz Instrumenta za sosedstvo ter razvojno in mednarodno sodelovanje – Globalna Evropa, dodeljena za čezmejno sodelovanje za sosedsko geografsko območje (NDICI CBC).

(5) Komisija v skladu s členom 11(2) Uredbe (EU) 2021/1059 določi tudi seznam zneskov, prenesenih v skladu s členom 9(4) navedene uredbe in razčlenjenih po državah članicah.

(6) Zato je treba določiti seznam programov Interreg in skupni znesek skupne podpore iz ESRR ter po potrebi skupno podporo iz vsakega instrumenta Unije za zunanje financiranje za vsak program ter seznam zneskov, ki se prerazporedijo v skladu s členom 9(4) Uredbe (EU) 2021/1059, razčlenjenih po državah članicah –

SPREJELA NASLEDNJI SKLEP:

Člen 1 Seznam programov čezmejnega sodelovanja, skupni znesek skupne podpore iz ESRR in po potrebi skupna podpora iz vsakega instrumenta Unije za zunanje financiranje za vsak program so določeni v Prilogi I.

Člen 2 Seznam programov transnacionalnega sodelovanja, skupni znesek skupne podpore iz ESRR in po potrebi skupna podpora iz vsakega instrumenta Unije za zunanje financiranje za vsak program so določeni v Prilogi II.

Člen 3 Seznam programov medregionalnega sodelovanja, skupni znesek skupne podpore iz ESRR in po potrebi skupna podpora iz vsakega instrumenta Unije za zunanje financiranje za vsak program so določeni v Prilogi III.

Člen 4 Seznam programov sodelovanja najbolj oddaljenih regij, skupni znesek skupne podpore iz ESRR in po potrebi skupna podpora iz vsakega instrumenta Unije za zunanje financiranje za vsak program so določeni v Prilogi IV.

Člen 5 Zneski, prerazporejeni v skladu s členom 9(4) Uredbe (EU) 2021/1059, razčlenjeni po državah članicah, so določeni v Prilogi V.

Člen 6 Ta sklep je naslovljen na države članice.

V Bruslju, 17. januarja 2022 Za Komisijo Elisa FERREIRA članica Komisije

(1) UL L 231, 30.6.2021, str. 94.

(2) UL L 231, 30.6.2021, str. 159.